Document ID: 32013D0811

DEĊIŻJONI TAL-KUNSILL
tas-17 ta’ Diċembru 2013
li tiddetermina għas-Segretarjat Ġenerali tal-Kunsill l-awtorità bis-setgħa ta' ħatra u l-awtorità bis-setgħa ta' konklużjoni tal-kuntratti ta' reklutaġġ u li tħassar id-Deċiżjoni 2011/444/UE
(2013/811/UE)
IL-KUNSILL TAL-UNJONI EWROPEA,
Wara li kkunsidra r-Regolamenti tal-Persunal tal-Uffiċjali tal-Unjoni Ewropea u l-Kondizzjonijiet ta' Impjieg ta' Uffiċjali Oħra tal-Unjoni Ewropea, kif stabbilit permezz tar-Regolament tal-Kunsill (KEE, Euratom, KEFA) Nru 259/68 (1), u b'mod partikolari l-Artikolu 2 ta' dawk ir-Regolamenti tal-Persunal u l-Artikolu 6 ta' dawk il-Kondizzjonijiet ta' Impjieg,
Billi:
(1)
Skont l-ewwel subparagrafu tal-Artikolu 240 (2) tat-Trattat dwar il-Funzjonament tal-Unjoni Ewropea, is-Segretarjat Ġenerali tal-Kunsill jaqa' taħt ir-responsabbilità ta' Segretarju Ġenerali.
(2)
Fid-dawl tar-Regolament (UE) Nru 1023/2013 tal-Parlament Ewropew u tal-Kunsill (2) li introduċa grupp ta' funzjoni ġdid AST/SC, għandha tiġi adottata deċiżjoni ġdida li tiddetermina għas-Segretarjat Ġenerali tal-Kunsill l-awtorità bis-setgħa ta' ħatra u l-awtorità bis-setgħa ta' konklużjoni tal-kuntratti ta' reklutaġġ, u d-Deċiżjoni 2006/491/KE, Euratom (3) għandha tiġi mħassra,
ADOTTA DIN ID-DEĊIŻJONI:
Artikolu 1
Is-setgħat mogħtija mir-Regolamenti tal-Persunal tal-Uffiċjali tal-Unjoni Ewropea (“ir-Regolamenti tal-Persunal”) lill-Awtorità bis-Setgħa ta' Ħatra, u mill-Kondizzjonijiet ta’ Impjieg ta' Aġenti Oħra tal-Unjoni Ewropea (“il-Kondizzjonijiet ta’ Impjieg”) u lill-Awtorità kompetenti biex tikkonkludi kuntratti ta' impjieg, għandhom, fir-rigward tas-Segretarjat Ġenerali tal-Kunsill, jiġu eżerċitati:
a)
mill-Kunsill għas-Segretarju Ġenerali;
b)
mill-Kunsill, fuq proposta tas-Segretarju Ġenerali, għall-applikazzjoni lid-Diretturi Ġenerali tal-Artikoli 1a, 30, 34, 41, 49, 50 u 51 tar-Regolamenti tal-Persunal;
c)
mis-Segretarju Ġenerali fil-każijiet l-oħra.
Is-Segretarju Ġenerali huwa awtorizzat li jiddelega lid-Direttur Ġenerali tal-Amministrazzjoni s-setgħat kollha tiegħu, jew xi wħud minnhom, fir-rigward tal-applikazzjoni tal-Kondizzjonijiet ta’ Impjieg u l-applikazzjoni tar-Regolamenti tal-Persunal għall-uffiċjali fil-gruppi ta’ funzjoni AST u AST/SC, ħlief għas-setgħat ta' ħatra u ta' tmiem tas-servizz tal-uffiċjali u ta' reklutaġġ ta' aġenti oħra.
Artikolu 2
Id-Deċiżjoni tal-Kunsill 2011/444/EU, Euratom hija b'dan imħassra.
Artikolu 3
Din id-Deċiżjoni tidħol fis-seħħ fl-1 ta' Jannar 2014.
Magħmul fi Brussell, is-17 ta’ Diċembru 2013.

Labels: 10
9
15